รองปลัดกระทรวงดิจิทัลเพื่อเศรษฐกิจและสังคม ลงพื้นที่ติดตามงานโครงการเน็ตประชารัฐ ส่งเสริมผู้ประกอบก
วันนี้ (7 ต.ค. 60) นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม ลงพื้นที่ติดตามการให้บริการ อินเทอร์เน็ตหมู่บ้าน ตามโครงการอินเทอร์เน็ตประชารัฐ ในพื้นที่จังหวัดสกลนคร
 
ตามที่รัฐบาลได้มีนโยบายที่จะนำพาประเทศไทยก้าวสู่ ไทยแลนด์ 4.0 ด้วยการนำเทคโนโลยีเข้ามามีบทบาทสำคัญในการพัฒนาเศรษฐกิจและสังคม โดยจัดให้มีโครงการเน็ตประชารัฐ ซึ่งเป็นการยกระดับโครงสร้างพื้นฐานโทรคมนาคมของประเทศ สร้างความเท่าเทียมและทั่วถึงในการเข้าถึงอินเทอร์เน็ตความเร็วสูงผ่านสื่อสัญญาณเคเบิลใยแก้วนำแสง ด้วยความเร็ว 30 เมกะบิต โดยในระยะแรกกำหนดดำเนินการจำนวน 24,700 หมู่บ้าน ทั่วประเทศ โดยในส่วนของจังหวัดสกลนคร มีจำนวน 520 หมู่บ้าน ซึ่งขณะนี้ดำเนินการแล้วเสร็จ  418 หมู่บ้าน โดยการคาดว่าจะแล้วเสร็จทั้งหมดภายในวันที่ 15 พ.ย 2560
 
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม กล่าวว่า โครงการอินเทอร์เน็ตประชารัฐนี้ จะช่วยสร้างโอกาสในการเข้าถึงข้อมูลต่างๆ เช่น ทางด้านเทคโนโลยีการเกษตร ข้อมูลการแพทย์ ถือเป็นการส่งเสริมการเรียนรู้ให้ชุมชน  ส่งเสริมการศึกษาค้นคว้าข้อมูลอย่างไร้ขอบเขต ตลอดทั้งยังจะเป็นการส่งเสริม วิสาหกิจ กลุ่มเกษตรกร กลุ่มแม่บ้าน ให้สามารถใช้ช่องทางนี้ ในการขายสินค้าผ่านสื่อโซเซียล อันจะก่อให้เกิดการสร้างงาน สร้างรายได้อีกทาง